Henover sommeren vil der blive holdt skarpt øje med støjniveauet fra restaurationer i Skagen. Det sker efter en række klager over udendørs musik i Skagen sidste sommer. Den første kontrol har ført til, at to restaurationer nu er blevet politianmeldt. Det skriver Kanal Frederikshavn . Frederikshavn Kommune foretog støjmålinger fredag 16. og lørdag 17. juni. Målingerne viste, at de to restaurationer Skagen Bryghus og La Familia overskred støjgrænserne. De er derfor blevet politianmeldt. Efter klagerne i 2016 vil kommunen forebygge flere klagesager over støj fra udendørs musik i sæsonen 2017. Derfor besluttede byrådet i Frederikshavn at intensivere tilsynet med udendørs musik i Skagen by. Eventuelle overskridelser af de fastsatte støjgrænser i Restaurationsforskriften bliver politianmeldt. - Forvaltningen har fulgt op på den beslutning, som byrådet har truffet om øget kontrol. Kommunen har som miljømyndighed ansvar for at kontrollere, om miljøreglerne i kommunen overtrædes, og det gør vi også i denne sag, siger Anders Brandt Sørensen (S), der er formand for Plan- og Miljøudvalget, til Kanal Frederikshavn. Der blev ikke konstateret overskridelser andre steder, da Center for Teknik og Miljø i Frederikshavn Kommune var på kontrolbesøg i Skagen. Støjmålingerne gennemføres løbende på vilkårlige tidspunkter på dage, hvor der formodes at være udendørs musik i Skagen, dog med undtagelse af uge 26, hvor der er Skagen Festival, oplyser Frederikshavn Kommune.

Opsummering:
Frederikshavn Kommune har politianmeldt to restaurationer i Skagen for at spille for høj musik.